**МКОУ Гергебильская СОШ №1**

Сценарий:

«Дир рахьдал мац1-дир ч1ух1и»

Рахьдал мац1алъул къоялде байрам

Х1адур гьабуна авар мац1алъул муг1алим: Ибрагьимова Г.М.

Асалам г1алайкум дир маг1арулал

Маг1наги гъваридал, раг1и камилал.

Каламги г1акъилал, г1акълу ц1убарал,

Ц1вабзахъеги роржун нахъе руссунел.

Рач1аха руссинин маг1арул гъасде

Маг1арул мац1алда калам гьабизе.

Муг1рулги щобалги щулаго ккурал

Умумуз кьураб мац1 ц1унун к1алъазе.

Х1урматиял муг1алимзаби, ц1алдохъаби, т1аде рач1арал гьалбал. Жакъасеб нилъер тадбир хурхараб буго т1олго дунялалъул «Рахьдал мац1азул» къоялъул байрамалда.

Щибаб санайил февраль моц1алъ нилъеца бахъараб планалда рекъон т1орит1ула къецал, хъвала сочинениял, т1орит1ула конференциял ва рихьизарула умумузул г1адатал. Гьеб киналъулго х1асил гьабилаха нилъеца жакъа.

Нужеда цере рахъунел руго маг1арул мац1алъул фольклориябгун драмкружокалъул ц1алдохъаби къабул гьаре.

Г1орхъи тун бокьула мун, маг1арул мац1,

Маг1арухъ г1умругун цадахъ бижараб.

Гьит1инаб халкъалъул къварилъабазулъ,

Къойил анищазулъ ва рохелазулъ.

2.Бидулъги маг1илъги буцун гьабураб,

Бечелъана, г1уна мун, г1агараб мац1.

Дулъ раг1ула дида веказ церехун

Росаби рух1арал ц1аязул лагьи.

3.Руччабазул угьди, бихьиназул ццим,

Хвалчабазул чапи, хунжрузул запи;

Муг1рузул, г1оразул г1едераб хъуди,

Г1инзукъал к1алазухъ лъаразул чили.

4. Чохьол эбелалъул рахьдада цадахъ

Дур маг1арулаб рахь хахана дица,

Халкъиял куч1дузул мухъазда гъорлъан

Гъваридаб ц1одорлъи гьекъола васаз.

Ахираб заманалда нилъер милитги мац1ги т1аг1инабизе бокьарал г1емерлъулел руго .Гьединлъидал нилъеца к1вараб ях1 бахъизе ккола гьеб ц1унизе, къеркьезе ккола рух1алда барахщич1ого.

Огь, гьаб заманалъул г1арз буго диде

Г1адамал бокьухъе хьвадулел ругин.

Гьазул г1амалазулъ г1аданлъи гьеч1ин

Г1ун бач1унеб г1елги гогьлъулеб бугин.

Маг1арул мац1 лъазе лъимал т1амизе

Лъилго умумузе бокьулеб гьеч1ин.

Лъаларо, лъимада рокъоб бицине

Цогиги мац1 бугищ маг1арулазул?

Ярагъищ борчинеб чуйищ кьололеб

Нилъецаго ч1валеб гьаб мац1 ц1унизе.

Авлахъалде рахъун ах1ийищ балеб

Иях1-миллат нилъелъ борч1изабизе.

Кьурабазда бик1ун тарих тараб мац1

Ц1унизе к1оларев маг1арулавищ?

Гьелъул г1ажаибаб гьац1улаб чвахи

Чияр мац1алъухъищ хисизе бугеб?

Дурабго бицине лъаларев дуца

Дурго гуреб мац1ги кинан бицунеб.

Гьеб бит1ун бицине берцинго лъалев

Авар мац1 к1варич1ин к1алъазе гьеч1о.

Гьеб дуца бицунеб хабар раг1ани

Мах1мудги Х1амзатги хабалъ сверила

К1алъала Расулил зани нужеда

Рижараб ракьалъе унти тогейин.

Хечлъун керемалда тункула ургъел

Авар миллаталъул мац1 билун бугин.

Умумуца тарал лъик1ал г1адатал

Лъималахъе щвеч1ел щущан т1аг1анин.

Гьаб г1инкъаб ццидалаб заманаялда

Занал умумузул гьезда к1оченин.

Умумуз заназда хъван тарал ц1арал

Ц1ализе лъач1ого пашман хут1илин.

Авар мац1 к1варич1ин к1алъазе ккани

Эмен лъаларезул наслабийищ нилъ?

Гьеб х1ажат гьеч1илан абизе ккани

Тухум-кьибилалъул аслу гьеч1ебищ.

Маг1арул мац1 ц1уне, нуж учузлъуге,

Чидар раг1абазе нуц1а къируге.

Къадруялда хьваде, г1аданлъи ц1уне,

Ц1ик1аразул адаб, воре рехуге.

Кеч1 ах1ула ясаз

Зобазда т1упулел нак1к1аз щурула

Рахьдал мац1 т1егьазе бит1улин ц1адан.

Ц1ад бан хадуб ч1олеб нуралъул х1уби

Жиб рахьдал мац1алъул нур бугин ч1ола.

Маг1арул мац1алъул ц1урмалги гьарун,

Жиб-жиб киниялда рухьине анищ,

Гьезул сас гурого цойги бат1ияб

Нилъер лъималазда раг1уларедухъ.

Ц1урмазда меседил накъищалги хъван,

Улбузул к1ут1бузда дализе анищ

Х1асратаб гьит1ичий керен кьолаго,

Рахьдал мац1 гурого бицунаредухъ.

Нилъеца т1обит1ана сочинениялъул конкурс «Дир мац1-дир бечелъи», «Бокьа, ц1уне, лъазабе рахьдал мац1»

Т1оцебесеб бак1 ккураб сочинение ц1ализе буго (ц1алдохъаналъул ц1ар абила).

Викторина «Щивали лъалищ?»

Аваразул поэтазул ва шаг1ирзабазул суратазул слайд гьабила.

Щибаб миллаталъул буго жидерго мац1, рет1ел-кун, г1адатал. Нилъеца бицине буго жакъа дагьабго мац1алъул х1акъалъулъги , маг1арулазул рат1лилги. Раг1и кьелин ц1алдохъабазе.(бицина мац1алъул, бихьизабила маг1арулазул рет1ел)

Кьурди бихьизабизе буго 6 леб кл.ц1алдохъабаз.

Сценка: Ф.Г1алиевалъул «Кини» ас-са цо бут1а

Бихьизабула кружокалъул лъималаз.

Адабияталъул ас-сан сюжет бахъиялъул къецал т1орит1ун рук1ана 5-8 кл. ц1алдохъабазда гьоркьор. Т1оцебесеб бак1 ккуна (ц1алдохъасул ц1ар абила грамота кьела)

Викторина:

Шарадаби кьела.

«Гъ»ялдаксан байбихьани

Буго ясалъул ч1ух1и.

Бегуниса хисун лъуни

Ханасул цеветел дун

(гъал-лагъ)

Ахиралда «гъ» бугони

Буго чахъдада нахъа.

Цебехун «Р »бугони

Буго г1асияб балагь.

(-рагъ)

«Гь»ялдасан байбихьани

Боц1ул раг1и ц1унулеб бак1.

Гьеб хисун «Г1» абунани

Г1емераб лъел чвахиги дун.

(гьор-г1ор)

Авалалда «гь бугони

Гьаваялъул хьвади ккола.

Гьебги хисун «хь»абуни

Хьопол хъарщи лъугьуна дун.

(гьури-хьури)

Авалалда «лъ» бугони

Лъугьуна дир т1убараб сон.

«Лъ»ги хисун «т1»хъванани ,

Хъатикь кколебщинаб жо дун.

«т1»ги хисун «ц1»лъунани

Ц1а пирхизе гьабулеб жо.

(лъаг1ел, т1аг1ел, ц1аг1ел)

Кеч1-бах1с «рилълъа, ясал маг1арде» ах1ула кружокалъул лъималаз.

Гьалдалъун нилъер данделъи рик1к1уна къараблъун, баркала киназего

1.Нужеда цере рахъунел руго маг1арул мац1алъул фольклориябгун драмкружокалъул ц1алдохъаби къабул гьаре.

3Кеч1 ах1ула ясаз

5Викторина «Щивали лъалищ?»

7.Кьурди бихьизабизе буго 6 леб кл.ц1алдохъабаз.

9.Бихьизабула кружокалъул лъималаз.

11.Викторина:

**Сценарий:**

**«Дир г1агараб Хьаргаби»**

**(росдал тарих ва г1адатал рак1алдещвезариялъул тадбир)**

**Росдал х1акъалъулъ куч1дузул къецал.**

**Х1адур гьабуна авар мац1алъул ва адабияталъул муг1алим: Ибрагьимова Г.М.**

**Презентация росдал бихьизабила.**

Ассаламу г1алайкум г1агараб дир Хьаргаби,

Умумузул нух ккураб, гьезул ирс ц1акъ ц1унараб

Ц1иялги басриялги г1адатазде к1вар кьолел.

Кьолбол къадру ц1унарал г1адамал жанир г1ураб.

**Тадбир рагьун к1алъай гьабила.**

Хириял ц1алдохъаби, муг1алимзаби, т1аде рач1арал гьалбал, жакъа нилъ данделъун руго умумуз нилъее ирсалъе тараб г1агараб росдал тарих, г1адатал, рак1алде щвезаризе. Щивав инсанасда лъазе ккола жиндирго кьалбал, жив жанив вижараб росу-ракь, гьелъул г1адатал, ва къеркьезе ккола гьел ц1унизе.

Нилъер росу буго бищунго берцинабги, бищунго бечедабги, бищунго рах1атабги. Гьелъул буго бечедаб тарих. Гьанир гьаруна ва г1уна жидер ц1арал абадиялъего хут1арал г1алимзабиги, коч1охъабиги, спортсменалги, кьурдухъабиги. Нилъер руго умумулъанго ратарал г1адаталги, г1аламго бахилаб рук1а-рахъинги. Жакъа нилъеца гьеб дагьабго рак1алде щвезабила. Т1орит1изе руго росдаде гьарурал куч1дузул къецал, рихьизаризе руго кьурдаби, ах1изе руго куч1дул ва г1адатазул цо бут1а -гвайги .

**1.Вед**: Хьаргаби! Хирияб , г1агараб росу,

Дур ц1аралъ гьоркьобе бачунебщинаб.

Гьел руго г1едерал г1оразул чвахи,

Бечедал ахазул т1анхазул шур-шур.

**2.вед**.Дир хирияб росу, дир рек1ел х1асрат,

Дие г1умру кьураб дир инсул т1алъи,

Т1огьолал ахазул гучаб расалъи.

Рек1ее бокьулеб гьайбатаб бок1он.

**1вед.**Дир Ват1ан, дир т1алъи, дир хирияб ракь,

Лъийго къулич1ого ва къуркьич1ого.

Чанго г1асруялъул бечедаб тарих

Ц1унана дур васаз абадиялъго.

**2вед**.Дир тарих к1удияб г1умрудул бут1а,

Шамилил рагъазул къуватаб сангар.

Чанги бах1арчияб гъалбац1 вижараб

Рек1ее бокьулеб Хьаргаби росу.

**1.Кеч1 «Хьаргаби» ах1ула 5 «а» классалъул ц1алдохъабаз**

**2вед**.Нилъехъе умумуз кодоре кьурал

Ц1уне ясбер г1адин росдал г1адатал.

Ниж кире щваниги к1очене гьеч1о

Росдал адабият, к1удияб тарих.

**2**.**К1алъазе раг1и кьола школалъул завуч, тарихалъул муг1алим Муч1иева М.М.**

**2вед**.Хьергебдерил кьурди-дир росдал кьалбал.

Балагье, х1икмалъи гьелъул бихьизе.

Умумуз ирсалъе нилъее кьураб

Кьурабазул къвак1и жиндилъ гьарзаяб.

**3.Умумузул кьурди бихьизабула 8леб классалъул ц1алдохъабаз**

**4.Конкурсалъе куч1дул рик1к1ине ругел 5-8 классазул ц1алдохъабазда гьарула цере рач1аян.**

**5.Росдаде гьабураб кеч1 ах1ула 8леб классалъул ц1алдохъабаз.**

**2вед**.Дир хирияб росу, бокьулеб бок1он,

Г1адатазул ц1ураб к1удияб гъамас.

Балагье бихьизе нужедаго цо

Хьергебдерил гвавул гьит1инаб сурат.

**1вед**.**Бихьизабизе буго фольклориябгун драмаялъул кружокалъул ц1алдохъабаз.**

**6.Гвай гьаби**

**2вед. «Хьергебдерил» абун ц1ар жиндие кьураб кьурди бихьизабизе буго 6леб классалъул ц1алдохъабаз.**

**7.Коч1ол конкурсалъул х1асилал гьаризе раг1и кьолеб буго жюриялъе**

Конкурсалъул х1асилал гьарила . Шапакъатал кьела.

**1вед**.Мун къо сверанаг1ан т1егьалеб буго

Кьер-кьерал т1угьдузул квац1и г1адинан.

Саг1тал сверанаг1ан гвангъулеб буго

Бец1аб сордоялда шагьри моц1 г1адин.

**2вед**.Биччанте раг1изе дур гьайбатаб ц1ар

Лъик1алазда гьоркьоб, бокьулеб росу.

Биччанте бохизе росу-жамаг1ат,

Нижер ц1арал зодор ц1вабилъун кунч1ун.

**8.Кеч1 «Хьаргаби» ах1ула кружокаклъул ясазул къокъаялъ**

Тарихалъул ракьул кьалбал гъваридал

Гъваридал к1к1алабахъ ахал г1ат1идал.

Намусалъул х1уби, ях1алъул буцур,

Дир бицен берцинаб Хьаргаби росу.

Рорхатал муг1руца жаниб бачараб

Беричал ахаца бечед гьабураб.

Г1умру-яшавалъе ц1акъго рах1атаб

Алжанлъун лъугьараб Хьаргаби росу.

Г1адатал ц1унарал, г1амал берцинал.

Г1акълу-лъай ц1ик1арал харабаз ц1ураб

Ч1ах1иязул адаб-намус ц1унарал,

Лъик1ал г1адамазул Хьаргаби росу.

Гьалдалъун нилъер тадбир къараблъун рик1к1уна . Хьул буго нужеда росдал тарихги г1адатги рук1а-рахъинги кидаго к1оченарин.

**Сценарий «Муг1алимасул къо»**

Х1адур гьабуна 11классалъул муг1алим: Ибрагьимова Г.М.

**Ведущий 1:**

Г1асрабаз наслаби нухдаги т1амун

Т1олабго дуниял данде бачунел

Чилъиялъул рачел чучизе теч1ел

Муг1алимзабазе сайгъат гьабула.

**Ведущий 2:**

Даимаб рокьиги г1елмуялъе кьун

Г1акълугун лъаялъул т1орщел бекьулел.

Бах1арчилъиялъе ц1ар мустах1икъал

Учительзабазе сайгъат гьабула

Ассаламу г1алайкум муг1алимазул къокъа

Къадру борхатго ккурал, г1елмуялъе жан кьурал.

Кьварарал васал куцан, недегьал ясал куцан

Лъайкьеялъул къебелъухъ къойил ниж лъадарулел.

Нужей азарабго рец Аллагьас сахго таял

Сахал гурони къоял т1адеги рач1унгеял

Рохелалъ рак1ал ц1еял, талих1алъ рукъзал ц1еял,

Хъизан-лъималаздаса думалъго нуж ч1ух1аял.

Щуабилеб октябрь- учителасул байрам

Баркула нужеда жакъа рак1-рак1алъ

Рек1еда кверги лъун, бет1ерги къулун

Гьарула нужее сахлъигун икъбал.

Росасе лъик1азе цо алжан щвани

Учительница, дуй к1иго бегьила.

К1ийихъан баччараб дур раччиялъухъ

Руччабазе т1ок1аб дур зах1маталъухъ.

Рос-рукъги лъималги, лъай кьовул ишги

Лъалезда г1адинан нуж рич1ч1уларо.

Бич1ч1и бугес т1олеб т1инч1найил гьоц1о

Ц1аларасе гъунеб чамастакил гъвет1.

Чан эбел-инсуе ургъел гьеч1ев вас

Ургъел гьабун дуца нухда рег1арав.

Ахирисеб ц1урмил линейкаялда

Ц1ар эсул абигун маг1уги бац1ц1ун.

Малъун босуларес босараб канлъи.

Кант1изе хъит1арас хъах1лъараб бет1ер.

Хъулухъ к1удияца к1вар гьабулареб

К1удияб харж гьеч1еб ч1ух1араб зах1мат.

Жакъа лъималазе эбел дагь йиго

Элъий кумекалъе мун гьеч1онани.

Инсул г1акълу эзий къолол дум-думи

Къадруяв учитель аск1оса ани.

Устарас ганч1ида накъищ кинигин

Нижер гьинал рек1елъ г1елму бик1к1арал.

Эбел-эмен хисун тарбияги кьун

Бит1араб нухдасан квер ккун рачарал.

Х1арпал х1ухьелалъул ишарабиян

Щибаб раг1иялъул маг1на малъарал.

Лъаялъул къебелъухъ ниж лъадарарал

Рокьула нижее учительзаби.

Анищазул куркьби камилги гьарун

Г1елму-гьунаралъе нухал рагьарал.

Г1умруялъул мисал дарслъунги босун

Лъик1абщиналде ниж кант1изарулел

Умумуца тараб тарихги борцун,

Намус-сабруялде дир напс куцарал.

Рек1елъ х1еренлъидул х1енех1 сунарел.

Рокьула нижее учительзаби.

**1.Ведущий**:Учительзабазда байрам баркизе изну кьола нилъер школалъул бищунго г1исинал ц1алдохъабазе

(к1иябго 1кл. ц1алдохъабазул церерахъин).

**2.Ведущий**: кеч1 ах1ула 4леб классалъул ц1алдохъабаз

**1.Ведущий**:2 «б» классалъул ц1алдохъанас рик1к1ине буго учителасде гьабураб кеч1.

**2.Ведущий**: Кьурди «Лезгинка» т1убазабула 2 «а» классалъул ц1алдохъабаз.

**1.Ведущий**:

Учительзабазул бергьенлъабазе

кьолеб къимат жакъа г1емераб гьеч1о

Г1иц1го « ч1обогояб» баркалаялъухъ

Гьес гьабулеб х1алт1и г1емераб буго.

**2.Ведущий**:

Амма бугониги нуж къуркьуларо,

Къойилго гъеж гурун х1алт1улел руго.

Х1акимзабазда гьеб бихьич1ониги

Т1адаб борч рак1-рак1алъ т1убалеб буго.

**1.Ведущий:**

Араб соналъ т1обит1араб «Учитель года» санайилаб конкурсалда г1ахьаллъи гьабуна ва к1иабилеб бак1алъе мустах1икълъана физикаялъул муг1алим Магомедова Сияли Зурпукановна. Гьелда бергьенлъи баркизе изну кьола школалъул директор Магомедов Магомед Мусагаджиевичасе.

**(Кьурдул лах1зат т1обит1ила)**

**2.Ведущий**: 5 «б» классалъул ц1алдохъабаз бихьизабизе буго сценка «Бедные учителя»

**1.Ведущий**:лъабабилел классазул ц1алдохъабазе изну кьола учительзабазда байрам баркизе.

**2.Ведущий**:Махсародул сценка «Учителасул хъизан» бихьизабула 10леб классалъул ц1алдохъабаз

**1.Ведущий**: кеч1 «Учителасде» ах1ула 6 «б» классалъул ц1алдохъабаз

**2.Ведущий**: Кьурди. Бихьизабула 8леб классалъул ц1алдохъабаз.

**1.Ведущий**:Бач1унеб соналъе астрологияб прогнозалъулгун лъай-хъвай гьабила 11 классалъул ц1алдохъан Махмудова Хадижатица.

**2.Ведущий**: сценка бихьизабула 7леб классалъул ц1алдохъабаз.

**1.Ведущий**: цере рахъуна 6 «а» классалъул ц1алдохъаби

**2.Ведущий:**

Учительзабазда баркизе изну кьола 5 «а» классалъул ц1алдохъабазе.

**Киналго цере рач1ина**

Махмудова:

Хириял, г1агарал муг1алимзаби

Камилаб лъаялъул нижер устарал

Учительзабазул къоги гьоркьоб ккун

Гьарула нахъойги щулияб сахлъи.

Гьарула нижеда т1аса лъугьаян.

Т1убан г1акълу бот1ролъ жеги ц1убач1ел

Нужеца бекьараб лъаялъул ахил

Т1орщел лъик1аб кьезе раг1иги кьола.

**1.Ведущий**:

Гьалдалъун нижер церерахъин лъуг1ана , баркала.